Højesteret har ændret landsrettens afgørelse om fastholdelse af administrativ frihedsberøvelse af udlænding ud over 6 måneder, og løsladt udlænding
Ret: Højesteret (3. instans)
Faggruppe: Straffesag — Grundlovssag
Sagsemner: Udlændinge;

Udlænding løsladt efter administrativ frihedsberøvelse ud over 6 måneder  

Kendelse afsagt den 28. marts 2023

Sag 1/2023

Udlænding
mod
Nordsjællands Politi

Der var ikke grundlag for fortsat at frihedsberøve en udlænding, der var udvist administrativt og
skulle udsendes til Sudan  

Udlænding blev anholdt den 31. marts 2022 sigtet for ulovligt arbejde. Han blev i forlængelse heraf
administrativt udvist, og han blev frihedsberøvet i medfør af hjemrejselovens § 16, stk. 1, 1. pkt., for at
sikre muligheden for udsendelse. Han har været frihedsberøvet siden da med henblik på udsendelse til
Sudan. De sudanesiske myndigheder har afvist at udstede et rejsedokument, medmindre udlændingen
selv fremlagde identitetspapirer.   

Sagen angik om Udlænding fortsat kunne frihedsberøves i medfør af udlændingelovens regler om
frihedsberøvelse af en udlænding uden lovligt opholdsgrundlag. En sådan frihedsberøvelse må kun
overstige 6 måneder, hvis der foreligger særlige omstændigheder, og kan maksimalt vare i 18 måneder.

Højesteret udtalte, at der i en situation som den foreliggende må foretages en samlet vurdering af, om der
er rimelig udsigt til udsendelse. Højesteret vurderede, at der ikke forelå oplysninger om effektive
udsendelsesforanstaltninger, der gav grundlag for en formodning om en ændring af den nuværende
fastlåste situation og fremskridt i processen inden udløbet af den absolutte frist for frihedsberøvelse på
18 måneder. Højesteret fastslog herefter, at betingelserne for frihedsberøvelse af Udlænding ikke var til
stede, og at Udlænding derfor skulle løslades.   

Landsretten var nået til et andet resultat.